בגדול מחלקים את הלֶבֶד לפי אחוז הצמר שהוא מכיל והעובי של היריעה.
לֶבֶד הוא בד לא ארוג העשוי מסיבים שנדחסו יחדיו. את הלבד ניתן לייצר מסיבים טבעיים כמו צמר או סינתטיים כמו אקריליק וויסקוזה.
איכות הלבד נקבעת לפי אורך סיבי הצמר שהוא נוצר ממנו – ככל שהסיבים ארוכים יותר, כך הלֶבֶד עמיד יותר. יש לו שימושים רבים, מתעשיית הרכב לכלי נגינה ולבניית הבית. למשל כחלק מפטישי הפסנתר יש ללֶבֶד תפקיד חשוב בקביעת טון הפסנתר. הלֶבֶד משמש כיום, בין השאר, לייצור כובעים, נעליים, בדי איטום ולקישוט בעבודות אפליקציה.
מכיוון שהלֶבֶד אינו ארוג, ניתן לגזור אותו בלא שייפרם, לכן הוא משמש לאפליקציות ולייצור בובות.
לֶבֶד נמצא בשימוש נרחב באומנות ובעיצוב ונחשב לטקסטיל אקולוגי.
לֶבֶד סינטטי אפשר למצוא בחנויות יצירה. הוא זול, זמין ומבחר צבעים הוא מצומצם יחסית, מה שנמכר בחנויות יצירה הוא דק מאוד ולא שומר על צורה במהלך התפירה ולכן יתאים ליצירה דו ממדית – קישוטים לבית, מוביילים.
תחושה לא הכי נעימה לעבוד איתו ולא יתאים ליצירה תלת ממדית כמו צעצועים, ביגוד, כובעים.
כשיתחילו לשחק עם צעצוע שנתפר מלֶבֶד סינטטי הוא יאבד מהמראה שלו מאוד מהר.
אני משתמשת בלֶבֶד סינטטי בקיר העיצוב שלי – זה משטח גדול יחסית 2 מ’, שעליו אני “מדביקה” את הטלאים לפני התפירה כדי לקבל פרספקטיבה על המראה. בגלל שהייתי צריכה הרבה בד, הלֶבֶד הסינטטי היה פתרון נוח ויעיל מאוד. הקיר נמצא אצלי בשימוש כבר יותר מ-5 שנים.
סיבי הלֶבֶד צפופים באופן שווה, גמיש ודי יציב. הצבעים רכים ויפים.